Sovesalene er en gammel tradition på Herlufsholm. De medvirker ifølge skolens ansatte til, at eleverne oplever større samhørighed og hurtigere kommer ind på livet af hinanden.
Det lille rum, som eleverne hver især har, kan bruges til lektietid, og hvis man har behov for at trække sig lidt tilbage. Rummet kaldes et hummer. Eleverne gør ofte deres hummer personligt med tæpper, møbler og plakater. Nogle deles to og to om et lidt større hummer.
Skolen er inddelt i forskellige bygninger, som bliver kaldt elevgårde. Nogle elevgårde er forbeholdt piger, andre drenge og nogle er blandede, men med opdelte sovesale. Hver elevgård rummer elevernes værelser, en fælles opholds- og tv-stue, bad, køkken og selve sovesalen.